Proposta Konġunta għal REGOLAMENT TAL-KUNSILL li jemenda r-Regolament (UE) Nru 36/2012 dwar miżuri ristrettivi fid-dawl tas-sitwazzjoni fis-Sirja /* JOIN/2012/037 final - 2012/0368 (NLE) */





MEMORANDUM TA’ SPJEGAZZJONI (1) Fit-18 ta' Jannar 2012, il-Kunsill adotta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja u li jħassar ir-Regolament (UE) Nru 442/2011 sabiex jagħti effett għad-deċiżjoni tal-Kunsill 2011/782/PESK tal-1 ta’ Diċembru 2011 dwar miżuri restrittivi kontra s-Sirja. (2) Fil-15 ta' Ottubru 2012, il-Kunsill approva d-Deċiżjoni 2012/634/PESK li temenda d-Deċiżjoni 2011/782/PESK tal-1 ta’ Diċembru 2011. Dawn l-emendi ġew inkorporati fid-Deċiżjoni tal-Kunsill 2012/739/PESK tad-29 ta’ Novembru 2012 li ħassret u ssostitwiet id-Deċiżjoni tal-Kunsill 2011/782/PESK tal-1 ta’ Diċembru 2011. Elementi addizzjonali jeħtieġu emenda tar-Regolament Nru 36/2012 tat-18 ta' Jannar 2012. (3) Aktar projbizzjonijiet li kienu ġew inkorporati fid-Deċiżjoni tal-Kunsill 2012/739/PESK, jinkludu projbizzjoni fuq ix-xiri, l-importazzjoni jew it-trasport ta' tagħmir li jista' jintuża għal repressjoni interna, u finanzjament jew assistenza finanzjarja għax-xiri ta' oġġetti simili. (4) Huwa wkoll meħtieġ li jiġi żgurat li l-miżuri restrittivi kontra s-Syrian Arab Airlines ma jipprevenux atti jew tranżazzjonijiet imwettqa għall-għan waħdieni tal-evakwazzjoni taċ-ċittadini tal-Unjoni u l-membri tal-familja tagħhom mis-Sirja. (5) Saru meħtieġa ċerti emendi tekniċi lil miżuri eżistenti. B'mod partikolari, ċerti dispożizzjonijiet rigward il-kontrolli ta' trasferimenti ta’ fondi għandhom jiġu riveduti sabiex jiffaċilitaw l-applikazzjoni tagħhom mill-awtoritajiet kompetenti u l-operaturi u sabiex tiġi prevenuta ċ-ċirkumvenzjoni tad-dispożizzjonijiet ta' dan ir-Regolament. (6) L-Artikolu 29(2) tar-Regolament (UE) Nru 36/2012 jipprovdi li l-informazzjoni mogħtija jew irċevuta għandha tintuża biss għall-iskopijiet li għalihom tkun ġiet ipprovduta jew irċevuta. Dik id-dispożizzjoni għandha tiġi kkwalifikata sabiex jiġi ċċarat li dan ma jżommx lill-Istati Membri milli jaqsmu tali informazzjoni mas-Sirja u Stati Membri oħra skont il-liġi nazzjonali għall-fini tal-irkupru ta' assi misapproprjati. 2012/0368 (NLE) Proposta Konġunta għal REGOLAMENT TAL-KUNSILL li jemenda r-Regolament (UE) Nru 36/2012 dwar miżuri ristrettivi fid-dawl tas-sitwazzjoni fis-Sirja IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu, Wara li kkunsidra d-Deċiżjoni tal-Kunsill 2012/739/PESK tad-29 ta’ Novembru 2012 dwar miżuri restrittivi kontra s-Sirja u li jħassar id-Deċiżjoni 2011/782/PESK[1], Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u mill-Kummissjoni Ewropea, Billi: (1) Fit-18 ta' Jannar 2012, il-Kunsill adotta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja u li jħassar ir-Regolament (UE) Nru 442/2011[2] sabiex jagħti effett għad-deċiżjoni tal-Kunsill 2011/782/PESK tal-1 ta’ Diċembru 2011 dwar miżuri restrittivi kontra s-Sirja u li jħassar id-Deċiżjoni (UE) Nru 2011/273/PESK.[3] (2) Dawn l-emendi ġew inkorporati fid-Deċiżjoni tal-Kunsill 2012/739/PESK tad-29 ta’ Novembru 2012 li ħassret u ssostitwiet id-Deċiżjoni tal-Kunsill 2011/782/PESK tal-1 ta’ Diċembru 2011. (3) Fid-Deċiżjoni tal-Kunsill 2012/739/PESK ġie deċiż li jiġu pprojbiti x-xiri, l-importazzjoni jew it-trasport ta' tagħmir li jista' jintuża għal repressjoni interna, u finanzjament jew assistenza finanzjarja għax-xiri ta' oġġetti simili. (4) Saru meħtieġa ċerti emendi tekniċi lil miżuri eżistenti. B'mod partikolari, ċerti dispożizzjonijiet rigward il-kontrolli ta' trasferimenti ta’ fondi għandhom jiġu riveduti sabiex jiffaċilitaw l-applikazzjoni tagħhom mill-awtoritajiet kompetenti u l-operaturi u sabiex tiġi prevenuta ċ-ċirkumvenzjoni tad-dispożizzjonijiet ta' dan ir-Regolament. Huwa wkoll meħtieġ li jiġi ċċarat li l-miżuri restrittivi kontra s-Syrian Arab Airlines m’għandhomx jipprevenu atti jew tranżazzjonijiet imwettqa għall-għan waħdieni tal-evakwazzjoni taċ-ċittadini tal-Unjoni u l-membri tal-familja tagħhom mis-Sirja. (5) L-Artikolu 29 tar-Regolament (UE) Nru 36/2012 tat-18 ta' Jannar 2012 jikkonċerna l-iskambju tal-informazzjoni bejn persuni, entitajiet u korpi biex jiffaċilita l-konformità mar-Regolament. L-Artikolu 29(2) jipprovdi li l-informazzjoni mogħtija jew irċevuta għandha tintuża biss għall-iskopijiet li għalihom tkun ġiet ipprovduta jew irċevuta. Madankollu, l-Artikolu 29 (2) ma jżommx lill-Istati Membri milli jaqsmu tali informazzjoni skont il-liġi nazzjonali mas-Sirja u Stati Membri oħra meta meħtieġ bil-għan li jassisti l-irkupru ta' assi misapproprjati. (6) Huwa meħtieġ ukoll li r-Regolament (KE) Nru 1210/2003 jiġi aġġornat bl-aħħar informazzjoni pprovduta mill-Istati Membri fir-rigward tal-identifikazzjoni tal-awtoritajiet kompetenti u tal-indirizz tal-Kummissjoni Ewropea. (7) Ir-Regolament (UE) Nru 36/2012 għandu għalhekk jiġi emendat skont dan, ADOTTA DAN IR-REGOLAMENT: Ir-Regolament (UE) Nru 36/2012 huwa emendat kif ġej: (1) Wara l-Artikolu 3, għandu jiddaħħal l-Artikolu 3a li ġej: "Artikolu 3a Huma pprojbiti: (a) ix-xiri, l-importazzjoni jew it-trasport ta’ tagħmir li jista’ jintuża għal repressjoni interna kif elenkat fl-Anness 1 mis-Sirja jew kwalunkwe tali tagħmir li joriġinaw fis-Sirja; (b) li jiġu pprovduti, direttament jew indirettament, finanzjament jew assistenza finanzjarja, inklużi derivattivi finanzjarji, assigurazzjoni u riassigurazzjoni, u servizzi ta’ senserija relatati mal-assigurazzjoni u mar-riassigurazzjoni għal kwalunkwe xiri, importazzjoni jew itrasport imsemmijin fil-punt (a) hawn fuq; jew, (c) il-parteċipazzjoni, b'mod konxju jew intenzjonat, f'attivitajiet li l-objettiv jew l-effett tagħhom ikun li jinħarbu l-projbizzjonijiet imsemmija fil-punt (a). (2) L-Artikolu 18 huwa sostitwit b'dan li ġej: "Artikolu 18 1. B'deroga mill-Artikolu 14, l-awtoritajiet kompetenti tal-Istati Membri, kif indikat fil-websajts elenkati fl-Anness III, jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, jekk jiġu ssodisfati l-kundizzjonijiet li ġejjin: (a) il-fondi jew ir-riżorsi ekonomiċi jkunu s-suġġett ta' deċiżjoni arbitrarja stabbilita qabel id-data li fiha l-persuna fiżika jew ġuridika, l-entità jew il-korp imsemmija fl-Artikolu 14 jkunu ġew elenkati fl-Anness II jew IIa, jew ta' deċiżjoni ġudizzjarja jew amministrattiva fl-Unjoni Ewropea, jew deċiżjoni ġudizzjarja infurzabbli fl-Istat Membru kkonċernat, qabel jew wara dik id-data; (b) il-fondi jew ir-riżorsi ekonomiċi se jintużaw esklussivament biex jintlaħqu l-pretensjonijiet żgurati minn tali garanzija jew rikonoxxuti bħala validi f'tali sentenza, fil-limiti stabbiliti mil-liġijiet u r-regolamenti applikabbli li jirregolaw id-drittijiet ta' persuni li jkollhom tali pretensjonijiet; (c) id-deċiżjoni ma tkunx għall-benefiċċju ta' persuna fiżika jew ġuridika, entità jew korp elenkati fl-Anness II jew IIa; (d) ir-rikonoxximent tad-deċiżjoni ma jkunx imur kontra l-politika pubblika fl-Istat Membru kkonċernat. 2. L-Istat Membru kkonċernat jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan l-Artikolu.” (3) Fl-Artikolu 21a jiżdied il-paragrafu 3 li ġej: "3. L-Artikolu 14 (2) ma jipprevjenix atti jew tranżazzjonijiet imwettqa fir-rigward tas-Syrian Arab Airlines għall-għan waħdieni tal-evakwazzjoni taċ-ċittadini tal-Unjoni u l-membri tal-familja tagħhom mis-Sirja." (4) Wara l-Artikolu 29 għandu jkun miżjud il-paragrafu 3 li ġej: "3. Il-paragrafu 2 ma jwaqqafx lill-Istati Membri milli jaqsmu din l-informazzjoni skont il-liġi nazzjonali tagħhom mas-Sirja u ma' Stati Membri oħra fejn ikun meħtieġ u biex jgħinu fl-irkupru ta' assi miżapproprjati.” (5) L-Anness III huwa mibdul bl-Anness ta’ ma' dan ir-Regolament. Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President ANNESS "ANNESS III LISTA TAL-AWTORITAJIET KOMPETENTI FL-ISTATI MEMBRI U INDIRIZZ GĦAN-NOTIFIKI LILL-KUMMISSJONI EWROPEA A. Awtoritajiet kompetenti għal kull Stat Membru: IL-BELĠJU http://www.diplomatie.be/eusanctions IL-BULGARIJA http://www.mfa.bg/en/pages/135/index.html IR-REPUBBLIKA ĊEKA http://www.mfcr.cz/mezinarodnisankce ID-DANIMARKA http://um.dk/da/politik-og-diplomati/retsorden/sanktioner/ IL-ĠERMANJA http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html L-ESTONJA http://www.vm.ee/est/kat_622/ L-IRLANDA http://www.dfa.ie/home/index.aspx?id = 28519 IL-GREĊJA http://www.mfa.gr/en/foreign-policy/global-issues/international-sanctions.html SPANJA http://www.maec.es/es/MenuPpal/Asuntos/Sanciones%20Internacionales/Paginas/ Sanciones_%20Internacionales.aspx FRANZA http://www.diplomatie.gouv.fr/autorites-sanctions/ L-ITALJA http://www.esteri.it/MAE/IT/Politica_Europea/Deroghe.htm ĊIPRU http://www.mfa.gov.cy/sanctions IL-LATVJA http://www.mfa.gov.lv/en/security/4539 IL-LITWANJA http://www.urm.lt/sanctions IL-LUSSEMBURGU http://www.mae.lu/sanctions L-UNGERIJA http://www.kulugyminiszterium.hu/kum/hu/bal/Kulpolitikank/nemzetkozi_szankciok/ MALTA http://www.doi.gov.mt/EN/bodies/boards/sanctions_monitoring.asp IL-PAJJIŻI L-BAXXI www.rijksoverheid.nl/onderwerpen/internationale-vrede-en-veiligheid/sancties L-AWSTRIJA http://www.bmeia.gv.at/view.php3?f_id = 12750&LNG = en&version= IL-POLONJA http://www.msz.gov.pl IL-PORTUGALL http://www.min-nestrangeiros.pt IR-RUMANIJA http://www.mae.ro/node/1548 IS-SLOVENJA http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/ IS-SLOVAKKJA http://www.foreign.gov.sk IL-FINLANDJA http://formin.finland.fi/kvyhteistyo/pakotteet L-ISVEZJA http://www.ud.se/sanktioner IR-RENJU UNIT www.fco.gov.uk/competentauthorities B. Indirizz għan-notifiki lill-Kummissjoni Ewropea jew komunikazzjonijiet oħra magħha: European Commission Service for Foreign Policy Instruments (FPI) EEAS 02/309 B-1049 Brussels Belgium" [1] ĠU L 330, 30.11.2012, p. 21. [2] ĠU L 16, 19.1.2012, p. 1. [3] ĠU L 319, 2.12.2011, p. 56.